Den dag morfar tog geværet med i retten – resultatet blev ikke som han havde håbet - TV 2\nDen dag morfar tog geværet med i retten – resultatet blev ikke som han havde håbet\n17. nov. 2016, 18:00\nOffentliggjort for første gang: Hør anholdelse efter skyderi i retten\nDerfor trodsede hun afgørelsen og holdt sønnen hjemme\naf Magnus Bjerg Sandie Larsen\nStadig flere sager om forældremyndighed går helt i hårdknude. Dette er historien om en af dem, der er endt værst.\nEn hemmelig diktafon optager i brystlommen på hans ternede skjorte. I lædertasken ved hans fødder ligger en oversavet jagtriffel med hans jakke hen over. Den er afsikret, har én patron i kammeret og tre i magasinet.\n67-årige Jørgen Saugsted er på overfladen rolig, men bag det bedstefaderlige fuldskæg ulmer han. Han sidder ved mødebordet i Københavns byrets fogedret med en fuldmagt fra sin datter Linda. Hun slås med sin ekskæreste om forældremyndigheden over deres treårige søn, Jørgens barnebarn og øjesten.\nEkskæresten sidder skråt overfor Jørgen Saugsted med sin advokat, Anders Lindholt. Den dommerfuldmægtige ved siden af Jørgen. De er få meter fra hinanden i det lille retslokale.\nForan sig på bordet har han alle sagsakterne. Han har fulgt med i samværssagen som bisidder for sin datter i mere end et år og kan den ud og ind. De er i fogedretten, fordi hun igen har nægtet at udlevere sønnen til faren de dage, hvor han har krav på samvær.\nTonen er hård og uforsonlig, men Jørgen Saugsted har ifølge ham selv endnu ikke besluttet, om han skal bruge den skarpladte kaliber 243 Tikka-riffel, da han rækker den dommerfuldmægtige til venstre for sig nogle papirer fra mappen på bordet.\nFaktaboks: Sådan har vi skrevet artiklen om morfaren, der blev drabsmand\nAlle faktuelle oplysninger om, hvad der sker i fogedretten på den 16. september 2014 har vi fra den efterfølgende straffesag.\nHvad der sker uden for retslokalet umiddelbart efter episoden bygger på optagelserne fra Jørgen Saugsteds diktafon.\nTV 2 Dokumentar har haft indsigt i den pågældende samværssag og interviewet retspræsident Søren Axelsen, formanden for danske familieadvokater samt retspsykiater Mette Brandt-Christensen.\nDet er primært interviews med Jørgen Saugsted og hans familie, der ligger til grund for beskrivelserne af hans oplevelse op til og efter episoden.\nHar advokaten også fået en kopi af papirerne?, spørger den dommerfuldmægtige.\nNej, svarer Jørgen Saugsted og forklarer, at ekssvigersønnens advokat sidste gang havde frabedt sig papirer fra Linda Saugsted. Han karikerer advokatens udtale med lys stemme, og bliver hurtigt irettesat af den dommerfuldmægtige.\nDet er hans retslokale, understreger den dommerfuldmægtige skarpt.\nHan truer med at smide Jørgen Saugsted ud, hvis ikke han opfører sig ordentligt.\nDet får Jørgen Saugsted til at rejse sig op for så at bøje sig ned. Allerede da han rækker ned i tasken efter den oversavede riffel ved han, at der ikke længere er nogen vej tilbage.\nHan løfter den op i brysthøjde og sigter på sin tidligere svigersøn, der også har rejst sig op.\nDet begynder med et skænderi om en ferie\nFaktaboks: Se dokumentaren, da morfar blev drabsmand på TV 2\nFå hele historien i dokumentaren "Da Jørgen tog sagen i egen hånd," der sendes første gang på TV 2 torsdag den 17. november kl. 20.\nFor at forstå, hvorfor en 67-årig morfar kan ende med en oversavet jagtriffel i byretten, er vi nødt til at spole tiden et år og to måneder tilbage.\nDet er her den samværssag, der er den direkte årsag til konfrontationen i retten, begynder.\nJørgen Saugsted blev af sin familie beskrevet som indbegrebet af en hyggelig morfar. Så hvad får ham til at gøre, som han gør? Foto: Privatfoto\nJørgen Saugsteds kone, Hanne, og datter Linda. Foto: TV 2\nDet ligner ellers umiddelbart en ganske almindelig samværssag. Jørgen Saugsteds datter, Linda Saugsted, går fra sin kæreste i foråret 2013, da deres fælles søn er to år gammel.\nTil at begynde med går det ifølge Linda Saugsted ok. De kan på det tidspunkt stadig tale sammen, men uenighed om en ferie starter konflikten. Sagen ender i Statsforvaltningen, der er den myndighed, der blandt andet beslutter, hvordan samværet med barnet skal fordeles mellem mor og far.\nFaktaboks: Ingen kommentarer til sag om morfars drab\nTV 2 Dokumentar har kontaktet Linda Saugsteds ekskæreste for at høre hans udlægning af sagen, men han har ikke ønsket at udtale sig.\nHeller ikke hans nuværende advokat har ønsket at stille op til interview.\nTårnby Kommune har heller ikke ønsket af udtale sig.\nDette er derfor primært familien Saugsteds udlægning af sagen.\nHer får de en afgørelse om fast samvær. Faren får seks timer hver anden lørdag og så hver torsdag eftermiddag til klokken 17.30. Aftalen gælder de næste fem måneder.\nMen pludselig vil sønnen ifølge Linda ikke af sted, når han skal over til sin far. Han græder og er meget ked af det. Også når han kommer tilbage. Det påvirker hele familien.\n- Selvfølgelig bliver børn i alle aldre påvirket af, at deres forældre går fra hinanden. Men der er flere aspekter i det her, der taler for, at der altså er et eller andet, der ikke er, som det skal være, siger Linda Saugsted, der derfor trodser myndighederne og beholder sin søn hjemme. En beslutning Lindas mor og far er enige i.\nHverken Linda Saugsteds ekskæreste eller hans nuværende advokat har ønsket at udtale sig til denne artikel.\nFra sagsakterne ved vi kun, at de er uenige i Lindas beslutning.\nLindas ekskæreste hyrer advokat Anders Lindholt, der har mange års erfaring i samværssager. Han får samværssagen i fogedretten. Det er Statsforvaltningen, der afgør, hvor mange dage barnet skal være hos hver af sine forældre, men det er fogedretten, der træder til, hvis de ikke overholder aftalen.\nSamværssager ender oftere kriminelt\nDet er med andre ord her sagerne ender, når al dialog er gået i stå. Det er her, der bliver sat hårdt mod hårdt. Det er nemlig den myndighed, der kan tvinge forældre til at udlevere deres børn til samvær.\nSiden den nye forældreansvarslov trådte i kraft i 2007 er antallet af sager, der er endt i fogedretten steget med omkring 50 procent.\nFaktaboks: Overblik over samværssager\nEn samværssag, der er gået i hårdknude vil typisk involvere følgende myndigheder:\nTypisk vil sagen starte i statsforvaltningen som et spørgsmål om bopæl. Den bevæger sig op gennem systemet af civilret, landsret og ankestyrelse. Imens kan fogedret og kommune komme ind over ad flere omgange, inden det er besluttet, hvor barnet skal bo. Fogedretten for at udlevere barnet til samvær, kommunen for at være OBS på barnets trivsel.\nFørst derefter kan systemet tage sig af samværet, og sende sagen igennem samme omgang igen.\nMen fogedretten er kun ét stop på ruten mellem adskillige myndigheder, der ikke altid taler sammen eller deler oplysninger. Det får sager som den om Jørgen Saugsteds barnebarn til at trække ud, mens forældrene bliver mere og mere desperate.\nI denne sag er det ikke kun forældrene, der bliver desperate. Det gør Jørgen Saugsted også. Han har et nært forhold til sin datters søn. De er sammen hver uge.\nEt system af myndigheder, der ikke taler sammen, er netop den oplevelse, Linda og hendes far får, da sagen først kører.\nFogedretten kan idømme ”erstatningssamvær”, hvis den ene forælder – som Linda Saugsted – ikke overholder aftalerne og holder barnet hjemme.\nLinda Saugsted med sin søn. Foto: Privatfoto\nFaktaboks: Advokatformand: Det er et uigennemskueligt system\nSystemet kan i sig selv være frustrerende at havne i, hvis man spørger Anne Broksø, der er formand for Danske Familieadvokater.\n- Det er uigennemskueligt for de fleste borgere. Og så kan det være rigtig svært at forstå, at man ikke kan få klaret konflikten et sted, siger Anne Broksø.\n- Det er problematisk, at det er så mange steder, fordi vi nogle gange har informationer, der går tabt.\nNogle gange vil den ene myndighed ligge inde med vigtige oplysninger, der aldrig når frem til den anden myndighed.\n- Det er et problem, at de ikke ved, hvad hinanden gør, siger Anne Broksø.\nI værste fald kan det ende med dagbøder, fængsel eller at fogeden og politiet kommer for med tvang at hente barnet og aflevere det til den anden forælder.\nJørgen Saugsted kan se, hvordan kampen tærer på hans datter, når han som bisidder tager med hende til alle møderne. Det bliver værre og værre, jo længere tid der går. Han kan ikke lade være med at involverer sig i sin datters sag.\nHan vil ofre alt for hende.\nSelvstændig med eget værksted\nJørgen Saugsted har ifølge familien været vant til at klare tingene selv. Siden 1976 har han haft selvstændig virksomhed som finmekaniker. Som Jørgens kone, Hanne, fortæller, kunne han reparere alt.\nJørgen Saugsted arbejder med maskiner til daglig. Foto: Privatfoto\nHan og barnebarnets forhold er tæt. De bruger meget tid sammen. Foto: Privatfoto\nBarnebarnet er tit med på værkstedet og ude ved maskinerne, som Jørgen Saugsted lærer ham, hvad hedder. Allerede som toårig kan han skrue en møtrik på en bolt uden problemer.\nMens Jørgen Saugsted kører eget firma, opstiller han visse regler for sig selv. Alle fakturakopier skal være skrevet og klar hver aften, inden han går i seng.\nHan fortsatte altid, til han var færdig. For man kunne aldrig vide, om en kunde ringede med et akut problem næste morgen, som han så skulle ud til med det samme, så der ikke var tid til at ordne fakturaerne.\nOg ifølge familien er punktlighed, arbejdsomhed og orden på sagerne vigtigt for den selvstændige morfar, der aldrig har skyldt det offentlige en krone i de 67 år, han har haft eget firma. Alt er blevet betalt til tiden.\nUd over tre fartbøder har Jørgen Saugsted aldrig været i konflikt med loven.\nHan har altid været egenrådig i sit firma og selv taget beslutningerne. Den slags har han ikke drøftet med nogen på forhånd.\nDet gør han heller ikke den skæbnesvangre dag i fogedretten.\nChok og afmagt\nSagen kommer første gang i fogedretten, da Linda Saugsted i knap to måneder har trodset Statsforvaltningen og nægtet at lade ekskæresten se deres søn. Ifølge familien for at beskytte barnet, der ikke ønsker at komme afsted.\nFaktaboks: Retspsykiater - derfor går det så ofte galt\n- Nogen forældre bliver ramt af så stor vrede og skuffelse eller følelse af svigt, at de ikke kan se den anden forælder som en, barnet har brug for, siger Mette Brandt-Christensen, overlæge i retspsykiatri.\nDerfor bliver børn nogle gange meget kede af at besøge far eller mor uden konkret grund.\n- Forældre kan bekrige hinanden indbyrdes, og den dynamik kan barnet mærke. Så det kan ligeså godt være at barnet reagerer på, at mor er ked af det, når det kommer hjem fra far. Evnen til at se sig selv udefra og især reflektere over, hvad der er barnets tarv, går tabt, når forældrene slås rigtig meget.\nHun og familien ser frem til at kunne forklare fogedretten, hvorfor drengen ikke har set sin far.\nMen rettens opgave er at følge og udføre Statsforvaltningens afgørelse. Og den dommerfuldmægtige i fogedretten dømmer derfor, at Lindas ekskæreste skal have erstatning i form af nye dage med samvær.\nAfgørelsen kommer som et chok for Jørgen Saugsted. Følelsen af afmagt skyller gennem ham. Han føler slet ikke, at familien er blevet hørt. Både han og hans datter er dybt rystede.\nLinda Saugsted forsøger at få Statsforvaltningen til at ændre samværsaftalen. Men der kommer til at gå mange måneder før myndigheden kan tage sagen op. Det viser sagens akter. Og mens de venter på en ny afgørelse gælder den gamle – en aftale som familien altså er dybt uenige i og nægter at rette sig efter.\nDerfor ender de i fogedretten igen og igen, fordi Linda ikke vil udlevere sønnen til samvær.\nLinda Saugsted. Foto: TV 2\nKøbenhavns byrets fogedret. Foto: TV 2\nIfølge Statsforvaltningen tager den gennemsnitlige samværssag ni uger at færdigbehandle. Men det kan tage markant længere tid, når sagerne går i hårdknude som i familien Saugsteds tilfælde.\n- Når man har højkonfliktsager, så er tid i sig selv en faktor. For mig at se er tid konfliktoptrappende. Jo længere tid der går i en konflikt, jo mere går den typisk i hårdknude, siger Anne Broksø, der er formand de Danske Familieadvokater.\nFire gange på fire måneder sidder Jørgen Saugsted som bisidder ved siden af sin datter i fogedretten. Som bisidder har han ikke ret til at tale i retten, og det bliver han mindet om flere gange, når han alligevel ikke kan holde sig tilbage.\nFor hvert møde bliver han mere og mere bekymret for, at fogeden skal komme og hente hans barnebarn, hvis ikke Linda giver sig og selv udleverer drengen.\n- Det må ikke ske, siger han til sig selv.\n- Det må aldrig, aldrig ske!\nLinda Saugsteds far gjorde det utænkelige, da en samværssag gik i hårdknude.\nSover ikke i sin seng i et helt år\nJørgen Saugsted og hans kone Hanne spiser en sen frokost på gården i Haslev, da der tikker en sms ind.\nDen er fra Linda. Hun er blevet indkaldt til endnu et møde i fogedretten. Mødet skal foregå dagen efter, hvor hun fortæller, hun har en tid hos en akupunktør samme tid som mødet i retten.\nJørgen Saugsted svarer uden tøven, at han kan tage mødet i retten i stedet for hende. Han har været med til alle møderne og kan argumenterne fra A til Å.\nPå det tidspunkt har sagen kørt i et år og to måneder. Linda er nedkørt både fysisk og psykisk af de mange møder, så hun siger ja tak til sin fars tilbud.\n- Nu kan jeg komme til at sige noget. Nu sidder jeg der med papirerne. Nu kommer min formulering af det, tænker Jørgen Saugsted.\nNu må det slutte.\nMen efter at have lagt røret på begynder tankerne alligevel at rumle i hans hoved.\nJørgen, Hanne og Linda Saugsted i et lykkeligere øjeblik. Foto: Privatfoto\nHan tænker, at de nok ikke får medhold i fogedretten. At fogeden nok vil komme og hente hans barnebarn, og i Jørgen Saugsteds øjne tvinge ham til samvær. Det er de samme tanker, der har gjort, at han i et år stort set ikke har sovet i sin egen seng.\nHver gang han forsøger, ligger han og drejer frem og tilbage, mens tankerne kører, indtil hans hoved til sidst er ved at eksplodere.\nNår det sker, står han op, går nedenunder og sætter sig i stuen foran fjernsynet. Indimellem falder han hen og sover lidt. Men han vågner altid igen med følelsen af, at han stort set ikke har sovet.\nOg så kører tankerne videre.\n- Det her må slutte. Nu kan vi ikke mere. Vi kan simpelthen ikke mere. Nu er vi kørt ned, tænker han.\nJørgen Saugsted tager på det tidspunkt 20 piller om dagen mod migræne. Foto: Privatfoto\nNatten før mødet i fogedretten sover Jørgen Saugsted heller ikke.\nMen denne nat sidder han ikke i stuen – han går ud i værkstedet.\nSeks patroner i alt\nMens hans kone, Hanne, ligger og sover i den seng, Jørgen Saugsted ikke længere sover i, er han ude i sit værksted.\nHan låser våbenskabet op. Nøglen lægger han oven på skabet. Han vil aldrig få lagt den på plads igen.\nUd fra skabet tager han sin jagtriffel, som han begynder at save kolben og løbet af, for at den kan være i hans lædertaske.\nHvad han tænker på, kan han ikke huske.\nVed femtiden om morgenen sætter han tasken med våbnet i bilen bag førersædet. Der sidder en patron i riflen og tre i magasinet. I sin skjortelomme har han yderligere to patroner.\nDet er forkert. Det ved han, men han føler at han er helt derude, hvor alt kan være ligegyldigt. Det bliver bare ved og ved.\nSad i fængsel for at voldtage sin steddatter - en forbrydelse hun siger aldrig er sket\nHan går tilbage i huset og venter på, at han skal tage den knap en time lange tur i bil fra deres hjem i Haslev på Sydsjælland til fogedretten i København.\nHan har nok spist noget imens, men kan ikke huske det.\nHanne vågner om morgenen. For hende er det en helt almindelig morgen, hvor de begge gør som de plejer. Det eneste hun husker, der stikker lidt ud, er, at bilturen til København er mere tavs end normalt.\nDe kysser farvel, da hun i København sætter sin mand af. Hun ser ham gå mod fogedretten med tasken i hånden, mens hun selv skal ud til Linda for at passe barnebarnet, mens Linda er til sin behandling.\nJørgen Saugsted går ind ad døren til fogedretten. Ingen sikkerhedsforanstaltninger er på det tidspunkt sat op. Og ingen er klar over, hvad han bærer i sin taske.\nHan ser frem til at fremlægge sagen, som familien ser den. Han har været med flere gange som bisidder, hvor han ikke har måttet sige noget. Kun Linda måtte tale.\nIfølge ham selv har han på det her tidspunkt endnu ikke besluttet sig endeligt for, om han vil bruge taskens tunge indhold. Han vil vente og se, om der i hans øjne er håb i sagen, når han får lov til at tale på familiens vegne.\nHan tænder sin diktafon, sætter sig og venter på at blive kaldt ind.\n- Hvis det går galt, så går det galt på den her måde\nMødet begynder til tiden. Jørgen Saugsted, den dommerfuldmægtige, Lindas ekskæreste og hans advokat, Anders Lindholt, sætter sig om bordet.\nDen dommerfuldmægtige undrer sig over, hvor barnets mor, Linda, er henne. Jørgen Saugsted viser ham den fuldmagt, han har fået med af sin datter. Men den vil den dommerfuldmægtige ikke acceptere. Han vil udskyde mødet til næste uge, så Linda kan møde personligt op.\nJørgen Saugsted protesterer og siger, at de har ret til at sende en anden, hvis vedkommende er inde i sagen.\nI de følgende minutter diskuterer Jørgen Saugsted med den dommerfuldmægtige og sin tidligere svigersøns advokat. Under diskussionen karikerer Jørgen Saugsted advokat Anders Lindholts stemme.\nHan bliver straks iretttesat af den dommerfuldmægtige, der understreger, at det er hans retslokale.\nHvis Jørgen Saugsted ikke kan opføre sig ordentligt, så ryger han ud.\nDen dommerfuldmægtige medgiver, at Jørgen Saugsted har ret i, at familien kan sende en anden end moren til retsmødet, men han holder alligevel fast i sin beslutning og udskyder mødet til næste uge.\nJeg håber virkelig, at befolkningen får øjnene op for, at der er noget galt i systemet.\nI de næste 16 sekunder efter beslutningen er truffet, er der stille på diktafonens optagelse. Der kan kun høres en svag puslen af papirer.\nDet er i dette øjeblik, at Jørgen Saugsted mister alt håb om, at sagen kan løses. I hans øjne er sagen nu kørt helt af sporet. Han vil kunne blive ved og ved og ved med at kræve sin ret uden nogensinde at få den, tænker han.\nJørgen Saugsted ser sin datter og barnebarn for sig, mens systemet langsomt slider dem i stykker i et årelangt juridisk slagsmål. Han kan ikke længere se nogen udsigt til, at det vil slutte lykkeligt for dem. Eller for ham.\nDræbt 30-årig var tidligere højtstående bandemedlem\nAllerede i det øjeblik, han rækker ned efter geværet, ved han, at det er slut for ham. Han ved, at han ikke vil kunne leve mere efter det, han skal til at gøre.\n- Hvis det går galt, så går det galt på den her måde, tænker han og trækker riflen.\nBrevet i tasken\nRetsmødet varer fire minutter og 54 sekunder, og der bliver aldrig truffet en afgørelse. Ud over den oversavede riffel har Jørgen Saugsted også et brev med i tasken.\nBrevet slutter med ordene: ”Jeg håber, mine nærmeste vil tilgive, jeg forlader dem på denne måde.”\nHans plan er – ifølge ham selv – at befri sin datter og sit barnebarn fra ekssvigersønnen og fra myndighederne. Og derefter tage sit eget liv.\nJørgen Saugsted rejser sig og går hen for enden af mødebordet. Han holder riflen i brysthøjde og sigter mod sit barnebarns far, der også er kommet på benene.\nHey! Det er politiet! STOP! STOP!\nKnaldet fra det første skud afbryder stilheden på båndoptagelsen. Kort efter falder det andet skud. Begge mod den tidligere svigersøn, der falder om. Han bløder kraftigt.\nDe næste to skud rammer advokaten. Det ene rammer ham i hjertet og dræber ham på stedet.\nJørgen Saugsted tager en patron mere op af brystlommen. Den her er til ham selv, men i samme øjeblik springer den hårdt sårede svigersøn op.\nDet overrasker Jørgen Saugsted. Han troede, at han var død, men følger efter ham ud mod skranken i receptionen, hvor den stærkt blødende ekssvigersøn gemmer sig bag en dør.\nJørgen Saugsted tager sigte og affyrer de to sidste skud mod svigersønnen, inden han går tilbage efter sin taske. Mappen med sagsakterne lader han ligge.\nJørgen Saugsted drejer til højre og går i raskt tempo ned ad Hestemøllestræde.\n- Hold kæft. Jeg skulle have taget flere patroner med, siger han højt for sig selv og drejer til højre ad Farvergade og går i retning af Københavns Rådhus. Politisirener runger mellem hovedstadens gamle bygninger.\nHan når lige ud på den brede Vester Voldgade, der løber langs rådhuset, da en betjent råber ham an med løftet tjenestepistol.\nPå knæ midt på vejen\n- Hey! Det er politiet! STOP! STOP! råber den mandlige betjent.\n- Rolig, rolig, svarer Jørgen Saugsted, der får besked på at sætte tasken fra sig.\nDet gør han roligt og samarbejdsvilligt. Han sætter sig ned på knæ.\nTasken og riflen. Foto: Elisabeth Bedsted / TV 2\n- Hvad har du i posen? spørger betjenten. Hans stemme er hurtigt nede i normalt stemmeleje.\n- Der har jeg et gevær, som jeg har skåret af, fordi jeg har skudt med det.\n- Okay. Det skal du ikke gå rundt med herinde i byen, vel?\n- Nej, nej, men nu har jeg også sat det.\n- Godt, det er fint. Du har sgu startet os temmelig godt her. Ved du hvad, det skal vi lige have styr på. Hvad hedder du?\n- Jeg hedder Jørgen Saugsted, og du skal ikke være bange, jeg gør ingenting.\n- Jeg er fuldstændig rolig nu.\n- Det er sådan en sag om mit barnebarn, der er kørt af sporet.\nSirenerne tager til, mens Jørgen Saugsted og betjenten taler sammen\n- Det gevær, du har dernede, er det ladt?\n- Nej, det er det ikke. For jeg har ikke flere patroner. Så havde jeg skudt mig selv.\n- Sådan er det. Det var det, jeg havde besluttet. Ja, den sidste patron skulle bruges til mig. Men desværre så fik jeg ikke nok med. Jeg skulle have taget nogle flere.\n- Ja. Ja. Ja. Jamen altså...\n- Omstændighederne hvis vi ser bort fra...\n- Ved du hvad, jeg har, kan man sige, ladet op til det her, fra jeg skar min riffel over i går. Fordi det her ... der er ingen, der kan mere. Vi er kørt ned i et hul alle sammen. På grund af det der. Og han bliver ved. Jeg har skudt ham og advokaten så, vi kan ikke mere. Det er en lille dreng på tre år, som han siger, han skal bare slæbes med, han har ikke noget at skulle have sagt. Drengen han er ... det er jo ikke en måde at behandle børn på. Og hende dommerfuldmægtig hun sagde ja. Sådan er det bare.\nPolitiet rykker talstærkt ud til skyderiet. Foto: Simon Skipper / Scanpix Denmark\nAdvokat Anders Lindholt døde på stedet og efterlod sig kone og tre børn i alderen 15 til 23 år. Den tidligere svigersøn overlevede drabsforsøget, men kun fordi han fik hurtig lægehjælp.\nSagen ender på ingen måde, som Jørgen Saugsted har forestillet sig.\nJørgen Saugsted bliver i Højesteret idømt livstid og sendt i Herstedvester Fængsel, hvor han stadig sidder. Han er blevet mentalundersøgt og ikke erklæret sindssyg. Heller ikke i gerningsøjeblikket.\nMentalerklæringen noterer dog, at hans personlighed er "introvert med visse tvangsmæssige og narcissistiske træk." Jørgen Saugsted har "behov for orden og struktur og er let krænkbar," men opfylder altså ikke kravene for en decideret personlighedsforstyrrelse.\nJørgen Saugsted fotograferet på vej til Højesteret. Foto: TV 2\nFaktaboks: Derfor er Jørgen Saugsted ikke interviewet til tv\nTV 2 Dokumentar har ikke haft mulighed for at interviewe Jørgen Saugsted på kamera. Kriminalforsorgen – Herstedvester fængsel har afvist dette, da det kan krænke retsfølelsen, mens han stadig afsoner.\nDerfor må han heller ikke udtale sig om ”de nærmere omstændigheder eller detaljer” om sin sin forbrydelse. Alle oplysningerne i artiklen om drabet og drabsforsøget stammer derfor fra retssagen mod Jørgen Saugsted.\nHerstedvester Fængsel har læst og godkendt denne artikel før udgivelse.\nDa TV 2 Dokumentar møder ham i fængslet, har han hældt kogende vand i et par kopper. På bordet ligger to små rør med pulverkaffe og en plastikpose med pulvermælk. Hvad der ikke bliver drukket under interviewet skal smides ud. Han må ikke få det med tilbage i sin celle. Fængslets regler.\nHan sidder i en skovmandsskjorte og en blå termovest i det lille besøgsrum, som er spartansk indrettet. I bageste hjørne ligger flere legesager som et bevis på, at børn jævnligt besøger familiemedlemmer.\nMen Jørgen Saugsted har ikke set sit barnebarn i snart et år nu.\nTårnby Kommune har tvangsanbragt barnet, fordi kommunen er alvorligt bekymret for hans trivsel og psykologiske udvikling, hvis han bliver hos sin mor. Kommunen har besluttet, at hun i et år ikke må vide, hvor sønnen bor.\nDet begrunder kommunen blandt andet med, at Linda og hendes familie er ”kendt for ikke altid at handle rationelt”.\nFaktaboks: Derfor fortæller vi historien om morfar der blev drabsmand\nVi sætter med udgangspunkt i denne meget voldsomme og helt igennem ulykkelige sag fokus på, hvordan forældre og bedsteforældre oplever det system, de bliver involveret i, når de er vidner til meget konfliktfyldte skilsmisser.\nVores opgave er at skildre, hvad der foregår ude i virkeligheden. Hvis vi som samfund bedre skal kunne forstå, hvorfor sådan en dybt tragisk og ulykkelig sag som denne overhovedet sker, så hjælper det ikke at fortie og fortrænge, hvad der er sket. Tværtimod gavner det at få det frem i lyset.\n- Jeg håber virkelig, at befolkningen får øjnene op for, at der er noget galt i systemet, siger Jørgen Saugsted.\n- Jeg forstår godt de mennesker, som ikke har haft noget med systemet at gøre og ikke har nogen problemer, at de siger, ’jamen det er jo helt vanvittigt’, og det er det jo også. Det er jo vanvittigt at slå et andet menneske ihjel, det er det da. Det er da klart. Men mit håb var, at i det værste scenarie, så skyder jeg de to, og så skyder jeg mig selv, og så må befolkningen da for helvede få øjnene op for, at der er et eller andet galt.\n- Hvad betyder retfærdighed for dig?\n- Det betyder alt, svarer Jørgen Saugsted.\n- Synes du så, det er retfærdigt at tage deres liv?\n- I situationen kunne jeg ikke se, at jeg havde andre muligheder. Det er jo altid sådan, at når noget er sket, så hedder det jo altid i bagklogskabens soleklare lys, så kan jeg sagtens se, jamen det skulle jeg aldrig have gjort. Men i det øjeblik man er påvirket af det, så sker der sådan nogle ting.\nLinda og Hanne besøger stadig Jørgen Saugsted i fængslet. De støtter ikke hans beslutning, men forstår godt, hvorfor han – en 67-årige morfar – tog sin riffel med i retten.\n- Jeg forstår godt folks reaktion, og at de tænker: "Sådan en gammel mand, hvad pokker laver han? Han skyder en advokat, der er på arbejde og hans skyder inde i en retssal", siger Linda Saugsted og tilføjer:\n- Altså det hele var bare fuldstændig vanvittigt.\nSiden 2002 har mindst syv konflikter om samvær kostet menneskeliv i Danmark.\nFå hele historien i dokumentaren "Da morfar blev drabsmand", der sendes første gang på TV 2 torsdag den 17. november klokken 20, men allerede nu kan ses på TV 2 PLAY.\nJens havde alt, men mistede langsomt det hele - det startede med et opkald for 13 år siden


11 Bedst bedømte turistattraktioner i Jericho\nJericho kan måske ikke se meget ud i starten, men det er en af de ældste beboede byer i verden, hvilket gør det til en stor turistattraktion for alle interesserede i historien. Selvom du skal have mere end en forbipasserende interesse for arkæologi for at finde ud af de komplicerede lag på fortællingen (settlement mound), står du bare øverst og forsøger at få hovedet rundt om mammut historie. Det er en imponerende højdepunkt for de fleste besøgende. Vejen mellem Jerusalem og Jericho har været en stor motorvej gennem århundrederne, og området her er spredt med interessante sightseeingstoppesteder fra den jødiske, byzantinske og muslimske epoker. Ingen historie elsker burde savne en tur her.\n1. Jericho Tell\nØverste af de ting at gøre listen her er Jericho Tell. Kun 2, 5 km nordvest for Jerichos centrale torv, modsat Elisas forår (også kendt som Sultans forår) er Jerichos gamle 21 meter høj fortælling (også kendt som Tell al-Sultan) . Arkæologisk undersøgelse på dette websted begyndte i 1860, men intet af sand betydning blev afdækket, indtil de britiske udgravninger af 1930-31. Det virkelige gennembrud kom med Kathleen Kenyons undersøgelser i 1950'erne. Hun identificerede 23 beskæftigelsesniveauer, med de ældste spor af menneskelig bosættelse fra omkring 8.000 f.Kr.\nTil den almindelige besøgende kan resterne af denne tidlige periode i menneskets historie ikke virke særligt sensationelle. Der er kun ringe rester af de berømte Jericho-vægge, der er nævnt i Bibelen. Den mest synlige træk er de brede grøfter arkæologer skåret gennem bakken for at undersøge de forskellige niveauer ned til uforstyrret jord. Men betydningen af dette websted i vores forståelse af den menneskelige civilisation kan ikke overvurderes. Jericho hævder titlen på verdens ældste beboede by. I grøften kan du se resterne af den neolithiske by, der dateres til ca. 7.000 f.Kr., bestående af en del af byens mur og det ni meter høje tårn bygget op imod det. På østsiden ses indgangen, der fører til 22 trin i en spireltrappe (verdens ældste trappe) og en åbning højere op. I nord for dette er en helligdom lavet af mesolithiske nomader, der stammer fra 8.000 f.Kr.\nTel Jericho Map Vil du bruge dette kort på din hjemmeside? Kopier og indsæt koden nedenfor:\n2. Hishams palads\nDette palads fra det 8. århundrede blev bygget af 10. Umayyad Kalif Hisham i 724, men aldrig helt færdig. Jordskælvet i AD 746 ødelagde det fuldstændigt, og stedet blev forblevet glemt, indtil britiske arkæologer udgravede her i 1937. Der findes mange fund fra stedet, herunder figurerne, der er karakteristiske for tidlig islamisk kunst, i Rockefeller Museum i Jerusalem. Slottet er udlagt på en firkantet plan med fire række bygninger, der åbner en indre gård og ingen indgange udefra. Umiddelbart nord er et stort badehus med et blåt loft, som oprindeligt indeholdt skiftende mandlige og kvindelige figurer og havde et tag på 16 sønder. I badhusets nordvestlige hjørne er et lille rum med en apse, uden tvivl et hvileværelse eller modtagelsesrum til kalifen. Det er berømt for sin helt bevarede mosaik, et værk af fuldendt håndværk, der skildrer tre gazeller under et appelsintræ, hvoraf en af dem bliver angrebet af en løve.\nBeliggenhed: 2 km nord for Elisa Spring, Jericho\nNordvest for central Jericho spiller Qarantal-bakken en vigtig rolle i kristen tradition. Dette er et vigtigt interessepunkt for kristne besøgende, der kender bakken som fristelsen, hvor Jesus Kristus fastede efter at være blevet døbt i Jordanfloden af Johannes Døberen. I år 340 bygget St. Chariton et kapel på bakketopmødet, og en anden blev bygget af hulen, hvor Jesus siges at have beskyttet sig. Den græsk-ortodokse kirke overtog stedet i 1875 og i 1895 byggede Sarandarion klosteret (navnet refererer til de 40 dage af Jesus 'hurtige) halvvejs op ad bakken. Fra klosteret løber en stejl vej op til toppen, hvor man kan besøge resterne af St. Charitons oprindelige kapel. Visningerne fra toppen over de tørre bakker er fantastiske. For dem, der ikke har lyst på vandreturen, løber Jericho Cable Car fra Jericho op til topmødet med fremragende udsigt over landskabet undervejs.\nBeliggenhed: 4 km nordvest for Jericho centrum.\n4. Wadi Qelt\nDenne frodige dal er et roligt skråstreg i grønt midt i de barske bakker. Det er et smukt sted med gushing ferskvandsfjerre og palmer, og den afslappende atmosfære har tiltrukket ascetics i århundreder. Et antal klostermiljøer har oprettet lejr her gennem årene, og Herodes the Great byggede en akvedukt, som blev repareret under det britiske mandat. Romerne byggede også en vej langs denne gamle rute mellem Jerusalem og Jericho. I tidlige kristne tider levede heremitterne i huler i dette vilde bjergland, hvilket førte til grundlæggelsen af St. George's Monastery her. Det er et godt sted for en dagstur eller bare pakke en picnic.\n5. St. George's Monastery\nDet græsk-ortodokse kloster i St. George klamrer usikre til den rene nordlige del af Wadi Qelt-slugten . Klosteret, oprindeligt dedikeret til Jomfru Maria, blev grundlagt i 480 AD. Det var hjemsted for en blomstrende munkbefolkning, indtil den blev ødelagt af perserne i AD 614 og derefter efterladt. Nuværende bygninger blev bygget i slutningen af det 19. århundrede, og inde er der en række interessante stykker af religiøs kunst. En stenede vej fører op til hovedindgangen til klosteret. Indenfor har kirken dedikeret til Jomfru Maria fine ikoner og fresker, mens St. John og St. George Kirke bevarer et mosaikbelægning fra det sjette århundrede. I en hule i nærheden er resterne af munkene, der blev dræbt under det persiske fremskridt på Jerusalem.\nBeliggenhed: Jericho Road (20 kilometer fra Jerusalem)\n6. Qasr el Yahud\nLige ved Jordanfloden er Qasr El Yahud; et af de steder, der kæmpede for titlen Bethany-beyond-the-Jordan, hvor Jesus blev døbt af Johannes Døberen . På tværs af den skumle, smalle og lave bane af Jordan-floden er det andet sted på jordansk territorium, som har en meget mere solid sag for titlen efter de seneste arkæologiske fund. Ikke desto mindre, hvis du ikke har planer om at besøge Jordan, gør dette sted bare fint. Det er populært blandt pilgrimme, der nedsænker sig i vandet. Hvis du beslutter dig for at komme ind i floden, skal du huske, at du ikke må vade de tre meter til den anden bred. De israelske og jordanske hærer holder øje på begge sider.\n7. Nabi Musa\nDen islamiske helligdommen af Nabi Musa (Profeten Moses) ligger i ørkenen syd for Jericho.\nSelvom der ikke er noget bevis for, at profeten Moses rent faktisk er begravet her (og Mount Nebo i Jordan også vies for titlen på hans begravelsessted), har en gammel tradition siden middelalderen hævdet, at dette er Moses 'hvilested . Saladin vidste om dette sted i det 12. århundrede, og Mameluke Sultan Baibars bygget en moske her til minde om Moses. Mosken ligger på en bakke, hvor der også er en stor kirkegård for muslimer, der ønsker at være nær profeten selv i døden.\n8. Indre af den gode samaritan\nPå vejen mellem Jericho og Jerusalem hylder Den Gode Samaritans Kro Nyheds Testamentets historie om en røvet rejsende, der er taget under en forbundende samaritans vinge, der bringer ham til en vej ind for at passe på hans sår. Udgravninger her har afdækket et jødisk tempel og en byzantinsk kirke på dette sted, og museet ved siden af ruinerne er fyldt med velbevarede mosaikker og andre fund fra stedet. Det gør et godt stop når du rejser til eller fra Jerusalem.\n9. Hasmonean Palace\nUdgravninger her har belyst et stort palads med klare tegn på hellenistisk indflydelse. Det menes at være blevet bygget af den hasmoneanske konge, Alexander Jannaeus (103-76 f.Kr.), og at have været besat af de sidste ismoneanske herskerne, og derefter ved Herodes, som forstørrede og prydede det. Mens paladset i Masada var beregnet som en privat bolig, blev dette palads designet til officielle og statslige lejligheder. Slottet stod i en park udlagt med terrasser og vandkanaler og blev bygget på en symmetrisk plan omkring en rummelig gårdsplads. Blandt de identificerede strukturer er et stort publikumskammer, værelser indrettet med fresker, romerske bade og jødiske rituelle bade. Den mest slående træk er imidlertid en stor swimmingpool, der måler 32 meter ved 18 meter og fire meter dyb, hvilket arkæologer mener var badet, hvor Herodes havde sin 18-årige svoger, Aristobulus druknede, kun et år efter at han selv havde udnævnt ham ypperstepræst.\nBeliggenhed: 2, 5 km vest for Jericho\n10. Jericho Mosaic Center\nFor alle interesserede i mosaikarbejde og dets kulturelle bevarelse er et stop ved Jerichos Mosaic Center et must. Dette center er fuldt fokuseret på ikke kun mosaikbevaringsarbejde, men også i undervisning af en ny generation af mosaikskunstnere. Traditionerne og færdighederne i denne kunstform for at holde palæstinensisk mosaikarv levende og blomstrende. Indenfor centrum kan du se mosaik kunstnere på arbejde på både bevaring og nye stykker mosaik samt købe nye kreationer. Det er en værdifuld ideel organisation at støtte, hvis du leder efter et stykke mosaik til at bringe hjem som en souvenir.\nAdresse: Jerusalem Street, Jericho\n11. Russisk Museum og Saksjæus Træ\nDet russiske museum har nogle interessante udstillinger af fund og mosaikstykker fra arkæologiske graver inden for ejendommen. Der er også en fremragende samling af gamle sort og hvide billeder af russiske pilgrimme på deres rejser i Det Hellige Land i det 19. og begyndelsen af det 20. århundrede. Grunde omkring museet i sig selv er behageligt anlagt og er hjemsted for den berømte Saksées træ, det sycamore-træ, som lokale myter hævder, er det samme træ fra det nye testamente fra Sachéus, der klatrede op i sine grene for at kunne se Jesus .\nAdresse: Ein es-Sultan Street\nEfterkommere af de mesolithiske jægere, der først havde etableret et fristed ved foråret i Jericho, gjorde bemærkelsesværdige fremskridt. I løbet af en periode, hvilket Carbon-14-bevis tyder på, er omkring tusind år, har de gjort den fulde overgang fra en vandrende til en bosat eksistens i, hvad der må have været et samfund af stor kompleksitet, for de imponerende forsvar er tegn på en effektiv fælles organisation. Jerichos indbyggere i denne periode havde en kult af frugtbarhed og de døde. De dækkede deres dødes kranier med et lag af gips og satte dem op i deres huse. Efter ødelæggelsen af byen, enten ved krig eller i et jordskælv, blev stedet besat i det 6. årtusinde f.Kr. af mænd af en anden race, som havde mestret håndværk af keramik men bygget meget enkle huse. I Chalcolithic-perioden (5. årtusinde f.Kr.) flyttede bosættelsen vest til mundingen af Wadi Qelt, måske fordi foråret havde ændret sin position, men det vendte snart tilbage til det oprindelige sted. Firkantede huse blev nu bygget i en stærk ydervæg.\nPerioden omkring 2.000 f.Kr. er repræsenteret af keramikfartøjer i form af menneskelige ansigter. I Hyksos-perioden (18.-16. Århundrede f.Kr.) blev en ny bymur bygget af rammed jord med en udtalt smør. Denne by blev ødelagt omkring 1400 f.Kr.\nBibelen giver en detaljeret oversigt (Josva 2-6) om israelernes overtagelse og ødelæggelse af Jericho, der kommer fra øst for Jordan. Denne begivenhed var tidligere dateret til det 15. århundrede f.Kr., men det 13. århundrede (Pharaoh Ramses II's tid) betragtes nu som en mere sandsynlig dato. Ved udbredelsen af territoriet blev israelitterne besat det lovede land Jericho-området til Benjamins stamme (Josva 18, 21). I regeringen af kong Ahab i Israel (9. århundrede f.Kr.) blev den ødelagte by genopbygget. I denne periode kom profeten Elijah og hans discipel Elisa til Jeriko (2 Kings 2). Derfor er foråret kendt som Elisa's Spring.\nI 586 f.Kr. holdt babylonerne den sidste konge i Juda, Zedekias, som var flygtet fra Jerusalem som fængslet i Jeriko, blindet ham og bragte ham til bannelse i Babylon (2 Kings 25, 7). Under den persiske periode blev fortællingen om Jericho igen forladt som det havde været i det 5. årtusind. Efter 332 f.Kr. blev den hellenistiske by Jericho bygget længere sydpå ved Wadi Qelt's mund. I 30 f.Kr. gav Octavian (den fremtidige kejser Augustus) oasen til Herodes, som gjorde det til sin vinterbolig, byggede Cyperns fæstning (opkaldt efter sin mor) for at forsvare det og døde her i 4 f.Kr. Hans krop blev derefter overført i et glimrende corteege til Herodeion. Den hellenistiske / herodiske by Jericho blev ødelagt af romerne i 70 år. Senere voksede en bosættelse på den nuværende bys sted, mod sydøst for fortællingen. En række kirker og en synagoge er blevet identificeret som fra den byzantinske periode. En ny æra begyndte i 634 med den arabiske erobring. Umayyad kaliferne, der hersker fra Damaskus, byggede en fæstning og en moske, og i 724 byggede Kalif Hisham et palads (Khirbet el-Mafjar). Derefter mistede Jericho gradvist betydning og faldt ind i en beskeden landsby.\nUnder det britiske mandat, mellem de to verdenskrige, blev den gamle romerske vej gennem Wadi Qelt erstattet af en moderne vej fra Jerusalem til Det Døde Hav og Jericho. I 1940 havde byen en befolkning på 4.000, som fik deres levetid ved salg af bananer og citrusfrugter, der blev dyrket i oasen. Befolkningen er nu steget til 7.000.\n© Copyright 2021. All rights reserved. 11 Bedst bedømte turistattraktioner i Jericho


Skab en mere overskuelig og rar hverdag for dine ansatte - nethelse\nSkab en mere overskuelig og rar hverdag for dine ansatte\nHvis du er leder i en virksomhed, hvor du har ansvaret for en masse ansatte, er det måske til tider svært at gennemskue hvad man kan gøre, for at de får den mest mulige overskuelige hverdag. Det er dog vigtigt, at man bruger tid på dette, så dine ansatte kan føle sig tilpasse på arbejdspladsen.\nDette kan du opnå på flere forskellige måder – det kunne for eksempel være ved at få fat i et exoskelet. Dette er et produkt som er designet til at aflaste medarbejdere, der arbejder indenfor industri og andet tungt arbejde. Det kan derfor være med til at gøre dine ansattes arbejdsdag lidt nemmere.\nGiv dine ansatte ros\nNoget der kan være demotiverende for dine ansatte på arbejdspladsen er, hvis de aldrig får ros. Det kan være enormt træls, når man føler, at man gør et godt stykke arbejde, men at man aldrig bliver anerkendt for det.\nDet er derfor vigtigt, at du giver dine ansatte ros, når du ser, at de gør et godt stykke arbejde, og gør noget ekstra for at få et godt resultat. Dette vil give dine ansatte endnu mere motivation til at yde lidt ekstra, og altid at gøre deres bedste på arbejdspladsen.\nTag på firmaudflugt, og kom væk fra de vante rammer\nMan kan godt køre lidt død i hverdagen, hvis der aldrig sker noget nyt. Hvis du kan fornemme, at det er sådan dine ansatte, har det, kan det være en god ide med en firmaudflugt. Her kan i tage ud og se en attraktion eller lignende i jeres område, og bare komme lidt væk fra arbejdspladsen.\nHer kan de også lære hinanden bedre og kende, og snakke om andet end blot arbejde, som de ellers plejer. På den måde gør du altså hverdagen mere overskuelig og rar for dine ansatte.


Enosis Neon Paralimni live resultater, program og resultat - Fodbold - SofaScore.com\nEnosis Neon Paralimni live resultater, program og resultat - Fodbold\nDer er ingen begivenhed for team Enosis Neon Paralimni\nDavid Eduardo Solari Poggio\nTræner Apostolos Makridis\nStadion Paralimni Stadium\nBy Paralimni, Cyprus\nEnosis Neon Paralimni live resultater (og gratis video streaming på nettet*), holdliste med sæson oversigt og resultater Enosis Neon Paralimni spiller næste kamp på 23. Sep 2017 imod ASIL Lysis i 2nd Division.\nNår kampen starter, vil du kunne følge Enosis Neon Paralimni v ASIL Lysis live resultater , stillinger, minut for minut opdateret live resultat og kamp statistik. Vi kan have video highlights med mål og nyheder fra Enosis Neon Paralimni kampe, men kun hvis de spiller deres kampe i en af de mest populære ligaer. Enosis Neon Paralimni sidste kamp var imod Digenis Oroklinis i 2nd Division, kampen endte med resultatet 1 - 1 . Enosis Neon Paralimni program fanen viser de sidste 100 fodbold kampe med statistikker og vundet/uafgjort/tabt ikoner. Der er også alle Enosis Neon Paralimni planlagte kampe som de skal spille i fremtiden.\nEnosis Neon Paralimni præstation & form graf er Sofascore Live resultater Fodbold unik algoritme som vi genererer fra holdets sidste 10 kampe, statistikker, detaljerede analyser og vores egen viden. Denne graf kan måske hjælpe dig med at spille på Enosis Neon Paralimni kampe, men vær opmærksom på at Sofascore ikke tager ansvar for økonomiske eller andre form for tab, direkte eller indirekte, som i forbindelse med handling på denne websides indhold.\nI denne kamp tilbyder vi online visning Enosis Neon Paralimni ASIL Lysis live stream , sponsoreret af bet365. Hvis denne kamp er dækket af bet365 live streaming kan du se Enosis Neon Paralimni ASIL Lysis på din PC og på mobil - iPhone, iPad, Android eller Windows phone. Vær venligt opmærksom på at de intellektuelle rettigheder til at streame begivenheder normalt er ejet på landniveau og derfor afhænger af din placering, så der er muligvis visse begivenheder, du ikke kan se, grundet restriktioner.\nNuværende Enosis Neon Paralimni trup består af:\nAngribere: Koullis Pavlou, Giorgos Kolokoudias, David Eduardo Solari Poggio, Kristis Andreou, Daniel Genov, Michalis Giorkatzis\nMidtbanespillere: Edenilson, Evangelos Kyriakou, Loizos Kosmas, Pedro Soares\nForsvarsspillere: Josias Basso Lisboa, Lefteris Mertakas, Nikos Efhymiou, Vasilis Papageorgiou, Giannis Antoniou, Dimitris Economou, Antonis Koumis, Theodoros Kolokoudias\nMålmænd: Francisco Romero, Constantinos Petrou\nDu kan klikke på enhver spiller fra listen til højre og se hans personlige informationer som nationalitet, fødselsdag, højde, fortrukne fod, position, spiller værdi, transfer historie osv. Der er også statistikker for hver spiller i alle konkurrencer med alle spillede og startende kampe, minutter spillet, antal mål, antal kort og meget mere. Enosis Neon Paralimni holdrekorder bliver opdateret under hver kamp.\nSofaScore fodbold live resultater er tilgængelig som iPhone og iPad app, Android app i Google Play og Windows mobil app. Du kan finde os i alle butikker på forskellige sprog, hvis du søger efter "SofaScore". Installer SofaScore app'en og følg alle Enosis Neon Paralimni kampe live på din telefon!


Conversi ad Dominum | Gudsbarmhjertighed\nI forbindelse med gårsdagens generalaudiens talte Den hellige Fader ikke kun om Vultus Christi, Kristi Ansigt, men også om det at vende sig mod Herren under den hellige liturgi. Mens det i katekumenernes Messe og Ordets liturgi er Kristi Ansigt, der er vendt mod os, er det i Messen for de troende eller den Eukaristiske liturgi, at vi følger Ham i Hans kontemplation relateret til Faderen og i Hans (Ypperste)præstelige gerning i Den himmelske Helligdom ”inde bag forhænget” (Hebr 6:19). ”Den Jesus, som er blevet taget fra jer op til himlen, skal komme igen på samme måde, som I har set ham fare op til himlen” (ApG 1:11). Enhed vil være den frugt, der affødes af, at ”vi sammen vender os mod Herren”, for uden den sker der ingenting.\nVerden lider uden Guds nærvær og den manglende tilgængelighed til Gud, og det er, fordi den ønsker at kende Guds Ansigt. Men hvordan kan mænd og kvinder i dag kende Guds Ansigt i Kristi Ansigt, hvis vi kristne er splittede og markerer opposition overfor hinanden? Det er kun i enhed, at vi kan vise den verden, der har så meget brug for det, Guds Ansigt i Kristi ansigt.\nDet er tydeligt, at vi med vores strategier, som handler om dialog, samt alt det andet, vi gør – hvilket i sagens natur er nødvendigt – ikke opnår noget som helst, altså ingen enhed. Det, som vi er i stand til at opnå, er en beredvillighed til- samt en evne til at byde denne enhed velkommen, når Herren lader den komme til os. Det er det, der er essensen i bønnen for enhed, nemlig at åbne vore hjerter og berede os til at skabe en vej for Kristus.\nI den liturgi, der gjorde sig gældende i Den ”ældre” Kirke, plejede biskoppen eller den, der forestod Messefejringen, efter homilien, at sige ”Conversi ad Dominum” (Vend jer mod Herren). Derpå rejste han og menigheden sig og vendte sig mod øst. Alle havde et ønske om at skue mod Kristus. Kun ved at den enkelte omvender sig og i den omvendelse vender sig mod Kristus, kan vi i fællesskab søge Kristus, og på den måde bliver vi i stand til at opnå den gave, som enheden er.\nGeneral Audiens den 23. Januar 2008\nDen autoriserede engelske udgave af denne artikel er publiceret på bloggen Vultus Christi den 24. januar 2008. Den kan læses på: Vultus Christi


Google Phantom slår til mod ens indhold og forkerte keywords - Obsidian Digital\nGoogle Phantom slår til mod ens indhold og forkerte keywords\nGoogle Phantom er en af Googles opdateringer, som er blevet rullet ud af flere omgange. Den bliver kaldt Phantom, da Google aldrig selv har givet den et navn, men det er tydeligt, at den af flere omgange har haft en effekt på rankingen af hjemmesider i søgeresultaterne. Fordi den ikke har fået et navn, er der flere, der mener, at der er tale om en tilføjelse til selve algoritmen og ikke et filter, som det for eksempel er tilfældet med Penguin og Panda.\nPhantom er en kvalitetsopdatering, der ser på indholdet på siden, og ud fra det forsøger at give brugeren den bedste søgeoplevelse. Den minder derfor på mange måder om Google Panda. Forskellen på de to er dog, at Panda ikke ser på duplicate content, hvor det netop er noget, der er vigtigt for Phantom.\nSådan forholder Google Phantom sig til duplicate content\nSøgemaskinerne er generelt ikke glade for indhold, der går igen på tværs af flere sider. Derfor slår denne opdatering hårdt ned på duplicate content. Har du ikke originalt indhold på siden, vil det derfor få din side til at falde i søgeresultaterne.\nDer kan dog være nogle tilfælde, hvor du ikke har mulighed for at omformulere indholdet. Det kan for eksempel være, hvis du har en side med opskrifter, sangtekster eller lovtekster. I det tilfælde kan du ikke bare ændre på teksten for at få en bedre ranking.\nMange onlinekogebøger oplevede at falde i søgningerne, da Google Phantom først blev rullet ud. Har du en hjemmeside, hvor du er nødt til at have duplicate content, kan du gøre den mere original ved at tilføje information om opskriften, sangen eller lovteksten. Det kan være historien om den, hvad du selv synes, hvem der har lavet den og en række andre informationer.\nPhantom lægger vægt på at matche sider og søgninger\nEt andet vigtigt aspekt ved denne opdatering er, at den skal sørge for, at hjemmesiderne og søgningerne i endnu højere grad passer til hinanden. Det vil sige, at de keywords, som en hjemmeside ranker højt på, også skal være dem, som indholdet på siden handler om.\nHvis du i forhold til rådet ovenfor har tilføjet ekstra tekst til for eksempel en opskrift, skal du være sikker på, at det er noget, der er relevant. Selvom ekstra tekst kan være med til at gøre din hjemmeside mere relevant, er det også vigtigt, at det ikke er noget, der kun er der for at nævne alle søgeordene. I det tilfælde kommer du nemlig til at være lige vidt.\nDet er vigtigt, at din tekst kan give noget merværdi til læseren – og ikke bare til søgemaskinen. Google er i dag blevet så menneskelig, at den sagtens kan gennemskue det.


NOAH: Flere svin er ikke bæredygtigt | OrganicToday.dk\n17. december 2013 | Af Gustav Bech\nVÆKST – Større svineproduktion i Danmark kan ikke være bæredygtig, mener miljøorganisationen NOAH, som kritiserer regeringens vækstplan for landbrug og fødevareindustri.\nDanmark er et svineland med en årlig produktion på næsten 30 millioner slagtesvin. Foto: Colourbox Foto: Colourbox\nMiljøorganisationen NOAH er glad for, at regeringen med den nye vækstplan ønsker at sætte fokus på det gældsplagede landbrug og fremme en bæredygtig fødevareproduktionen.\nMen Nanna Clifforth fra NOAH Landbrug og Fødevarer ærgrer sig over, at regeringen ikke formår at ændre kurs, men blot fortsætter i det samme, gamle spor om øget svineproduktion, som fører til betydelige miljøproblemer.\n- Det er svært at se, hvordan nationale og europæiske krav til udledninger til luft- og vandmiljø skal nås med produktionen af flere svin. Det er rigtig, at Danmark har nedsat kvælstofudledningen, men fra et uhyggeligt højt niveau. Derfor er der behov en yderligere reduktion, hvilket ikke kan ske gennem øget svineproduktion, siger hun.\nDansk svineproduktion er global\nNOAH peger på, at det kke kun er i Danmark, at den danske svineproduktion ødelægger miljøet. Danmark beslaglægger et areal på størrelse med Sjælland i Sydamerika, hvor der dyrkes genmodificeret soja, som anvendes som proteinfoder til den stærkt industrialiserede danske svineproduktion på næsten 30 millioner slagtesvin årligt.\nProduktionen og importen af denne soja fører til store miljøødelæggelser. Desuden medfører sojaproduktionen store sundhedsmæssige konsekvenser for lokalbefolkningen og fratager folk muligheden for at dyrke sunde fødevarer til sig selv. En udvikling, som den danske vækstplan er med til at undersøtte\n- I vækstplanen nævnes rigtigt, at der er en stigende efterspørgsel efter mangfoldige og sunde fødevarer. Det er derfor uforståeligt, at regeringen vil øge svineproduktionen, hvor næringsstoffer og kalorier går tabt, samtidig med at miljøet ødelægges nationalt og globalt, siger Nanna Clifforth.\n- I stedet for at bruge 80 procent af Danmarks landbrugsareal til at dyrke dyrefoder og producere mere end 25 millioner svin årligt, burde der være fokus på at støtte et landbrug, der producerer fødevarer til mennesker, mener hun.\n- Det springer især i øjnene, når regeringen gennem vækstplanen netop udtrykker, at den er bevidst om ressourceforbruget forbundet med animalsk fødevareproduktion samt manglen på adgang til sunde fødevarer, siger hun.\nLokale og bæredygtige løsninger\nHvis man vil fremme et bæredygtigt landbrug, skal man i stedet anvende landbrugsarealet til produktion af fødevarer i stedet for foder, og man skal fremme et landbrug, der er baseret på økologi og med plads til naturen, mener NOAH.\nDet vil kunne give den danske befolkning sunde og lokale fødevarer med plads til dyrevelfærd.\nDette er nødvendige skridt for at sikre kvalitet frem for kvantitet og mindske miljø- og klimapåvirkningen. Initiativerne i vækstplanen peger dog ikke i denne retning, mener NOAH, som håber, at regeringen vil inkludere miljøorganisationer i diskussionen af vækstplanen, i stedet for at åbne op for endog flere risikofyldte og ubæredygtige investeringer i landbrugs- og fødevaresektoren.


Jeg skal selv være den første til at indrømme det. Mit bidrag til integration er ikke-eksisterende.\nLørdag d. 06. august 2016, kl. 11.45\nDen amerikanske bestseller-forfatter Jonathan Franzen er hvid. For nylig gav han et svar til mediet Slate, der ifølge kritikerne er alt for »hvidt«. Forfatteren blev spurgt, om han ville skrive en bog om race. Franzen kvitterede ærligt, at det havde han tænkt på, men at han måtte komme med den »pinlige indrømmelse«, at han ikke havde særligt mange afro-amerikanske venner. Ligesom han heller aldrig havde været forelsket i en afro-amerikansk kvinde.\nSvaret har afstedkommet hidsig debat efter en situation i USA, hvor racespørgsmålet er aktuelt prekært. Hos The Guardian harcelerer skribenten Lindy West over, at selvvalgt raceopdeling er »business as usual i det hvide Amerika«.\nLad os lige fastholde mandens ærlighed et øjeblik og sætte den ned på dansk jord, hvor det er etnisk herkomst, der er til debat. Og så giv et sanddru svar på det her: Har du venner med sort hår? Kender du en Mehmet, Antonio eller Amina godt nok til, at de står på lige linje med dem, du ellers holder af? Kender du mennesker, der ikke ligner dig selv?\nJeg har gennem årene hørt mange bortforklarende svar, der spænder fra de politisk korrekte »jamen-jeg-hilser-på-min-grønthandler« og »jeg-synes-jo-det-er-vigtigt« til det mumlende »jeg-har-ikke-så-meget-til-fælles-med-dem« over til det opgivende »jeg-synes-det-er-svært«.\nDet ærlige, simple nej-svar hører man til gengæld sjældent.\nJeg skal selv være den første til at indrømme det. Mit bidrag til integration er ikke-eksisterende. Det mest eksotiske, jeg kan opdrive i min egen vennekreds, er to veninder med thailandske rødder og én med ungarske. Resten er pæredansk.\nDa vi var på sommerferie med en stor gruppe venner, grinede vi ironisk ad, at alle tilstedeværende børn kom med blondt hår (deriblandt også mine egne). Grinet dækker over en virkelighed, som mange af os lever i – hvor vi ses med mennesker, der mest af alt er en duplikation af os selv: Samme samfundsklasse, samme uddannelsesniveau, samme øjenfarve og ja, endda samme tøjstil. Kender du en Kenneth fra underklassen, hvis du selv er en Victor fra overklassen eller omvendt?\nIronisk nok kender jeg selv til den store samfundsværdi af, at nogle lukker andre ind. Vigtigere endnu kender jeg til betydningen af, at man som dén udefra banker på døre, hvor der står Astrid, Jens og Kim. Som barn af henholdsvis en polsk flygtning og immigrant havde mit liv formet sig noget anderledes, hvis ikke mine forældre selv havde spurgt interesseret ind til en Hansen, og hvis ingen Jensen havde gidet blive venner med en Ostrynski.\nDet blev jeg igen mindet om, da jeg i foråret kørte i taxa med en ung, tyrkisk chauffør, der ikke kunne forstå, hvorfor jeg ikke havde polske venner eller en polsk mand.\n»Du har jo forladt dine rødder,« konstaterede han hovedrystende, da han satte mig af.\nJa, det har jeg nok. Når jeg i dag primært har danske venner, kan man enten se det som et udtryk for en vellykket integrationsproces eller min egen etniske blindhed efter år på universitetet og arbejdspladser, hvor de fleste efternavne har været danske. Forklaringen ligger nok et komplekst, ubestemmeligt sted midt imellem.\nNu står jeg så paradoksalt her, jeg kan blive anklaget for mangel på det selv samme, som har givet ilt til min egen fremtid og som politikere fra begge fløje ønsker af både etniske danskere og de med anden etnisk herkomst, når talen falder på integrationsopgaven: Åbenhed.\nHvis det projekt skal lykkes, skal vi ikke lade som om, at vi allerede trykker hinanden i hænderne, og at alle har lyst til at gøre det.


Holt – stednavne | holt.dk\n“Ordet holt har en mærkelig historie”, skriver lektor Birgit Eggert, Nordisk Forskningsinstitut ved Københavns Universitet. “Det er kendt i Danmark allerede i den urnordiske periode (200–800), men det forsvinder fra det danske rigssprog omkring år 1800. Selv om ordet kan dokumenteres i den urnordiske periode, forekommer det sjældent som appellativ i den ældre skriftlige overlevering. Derimod findes holt meget ofte som led i danske stednavne der normalt dateres til middelalderen. Der findes desuden en gruppe af yngre holt-navne som er dannet i tiden efter 1800 på trods af at holt som appellativ var forsvundet fra rigssproget på den tid.”\nKilde: Birgit Eggerts ph.d. afhandling: “Danske stednavne på -holt”. København: Museum Tusculanum, 2006 (s. 6). Også på netstedet:\nOrdet ‘holt’ betyder ‘skov’ eller ‘lille skov’. Og som navn har det formentlig først været brugt om steder (natur- og marknavne). Når der senere er opstået en bebyggelse, får den navnet fra naturlokaliteten. På den måde er de mange bebyggelser og stednavne med *holt* opstået.\n‘holt’ har i nyere tid fået flere betydninger. Birgit Eggert fortæller således at ordet i forskellige dialekter frem til nutiden kan betegne ‘mindre jordstykke eller strækning’, ‘bakke’, ‘forhøjning’ ‘stor holm’ eller ‘åben/ryddet plads i en skov’. I ord indlånt fra middelnedertysk som ibenholt og rundholt har det betydningen ‘træ’ eller ‘træstykke’. (Eggert 2006: 266 og hendes artikel i Mål og Mæle nr. 2, 2010, s. 3)\nDe ældste holt-navne er som nævnt meget gamle, fra begyndelsen af middelalderen. Omkring år 1800 kommer der en ny bølge, hvor det bliver populært især ved navngivning af gårde og huse (Eggert 2006: 266). Det skyldes måske tidens nationalromantiske strømninger. Et af de mest berømte digte i dansk litteratur, “Guldhornene”, blev skrevet i 1802 – af Adam Oehlenschläger (1779-1850). Guldhornene stammede fra den germanske jernalder i 400-tallet. Det ene af dem (det korte) havde en runeindskrift på urnordisk: “ek hlewagastiR holtijaR horna tawido”. Der har været forskellige tolkninger af, hvordan inskriptionen skal forstås, og om holtijaR (holts el. holt) i sammenhængen betyder ‘Holts søn’, evt. ’tilhørende slægten Holt’, eller om det er ordets oprindelige betydning, skov, og at det i sammenhængen enten betyder ‘skovmand’ eller ‘skov(be)boer’.\nJeg kommer nærmere ind på dette i artiklen: Holt – efternavne\nI nyere tid er betydningen af ordet holt yderligere udvandet så det efterhånden reelt kommer til stå for begreberne ‘sted’ og ‘vej’. I Hadsund brugte man endelsen -holt (eller holt som led) i navnene på omkring 15 nye villaveje, der blev anlagt i byens nordøstlige del i 1970’erne og senere – Askholt, Birkholt, Engholt etc. Hele bydelen kaldes i daglig tale “Holterne”. I kvarteret er der et grønt område med en lille sø, og den hedder selvfølgelig “Holte Sø” – ligesom der findes et grønt område, “Holte Park”, med stier, træer, små vandløb, borde og bænke.\nStednavne hvor holt indgår i navnet er særlig udbredt i Vendsyssel, forskellige dele af Jylland og i Nordsjælland. På Bornholm var der fra gammel tid ikke holt-navne, men det kom der med holt-bølgen efter år 1800.\nI Krabsens stednavnebase – http://krabsen.dk/stednavnebase/ – er der 7 kun stednavne, som hedder Holt (og kun Holt, altså præcis denne stavemåde). Til gengæld er der 967 stednavne hvori navnet holt indgår (*holt*). Nogle af de 967 er dog dubletter, dvs. samme stednavn anvendes flere steder i landet. Renset for dubletter er der (ca.) 613 forskellige stednavne med *holt*.\nHerunder er indsat en tabel med de 7 ‘rene’ Holt-stednavne. Den samlede liste over Holt-stednavne kan ses på denne side: http://holt.dk/navnet/holt-stednavne/stednavneliste/\nStednavne med Holt (kun 1 ord og denne stavemåde)\nStednavn Sogn Gl. amt\nHolt Albæk Randers\nHolt Aulum Ringkøbing Gård, hus eller bebyggelse\nHolt Bindslev Hjørring Bebyggelse.\nHolt Gram Haderslev Bebyggelse.\nHolt Græsted Frederiksborg Bebyggelse. Ejerlav eller dele heraf.\nHolt Rind Ringkøbing Gård, hus eller bebyggelse\nHolt Vamdrup Ribe Bebyggelse. Ejerlav eller dele heraf.


Kusudama bold - DIY - Lærkes roderier\nIdet man limer dem sammen, kan man ikke rigtigt kalde det origami, men i mangel på bedre beskrivende ord kommer jeg tit til at bruge den betegnelse alligevel. Det vil jeg gerne beklage på forhånd. 🙂\nDette skal man bruge til en Kusudama bold:\nHer har jeg valgt at lave blomsterne til kusudama bolden af papir fra en gammel “Og det var Danmark”-kalender. Siderne derfra har faktisk en fin kraftig kvalitet og en god størrelse at klippe kvadrater af. Boldene kan laves i alle størrelser, men størrelsen her til billederne skulle jo være, så man tydeligt kan se, hvad der sker. 🙂\nUd over papir skal man bruge en saks og noget lim. Jeg har en lille limpistol, der fungerer godt til dette formål. Andet lim kan også bruges. Man skal dog være opmærksom på fordele og ulemper ved de forskellige typer lim. Bruger man f.eks flydende skolelim, som den jeg har på billedet herover, har man god tid til at rette til, inden limen tørrer. Tilgengæld går der også længere tid, før man kan slippe arbejdet, uden det falder fra hinanden.\nLimpistolen limer med det samme. Hvilket er godt, hvis man rammer rigtigt, men man har ikke ret lang tid til at rette det, hvis man rammer forkert.\nHvis bolden skal hænges op, har man også brug for et stykke snor. Jeg viser hvordan det fastgøres sidst i guiden, men først skal der jo klippes kvadrater…\nAlle billederne kan, om nødvendigt, vises i større hvis man klikker på dem. 🙂\nDer skal, som jeg måske har nævnt, bruges 60 ens kvadrater. Dem klipper man først…\nKvadraterne er jo meget nemme at lave. Når man har klippet den første, har man en skabelon, man kan klippe resten efter. Når papir kvadraterne er klippet, er det tid til at folde. Man starter med at folde et kvadrat på midten, diagonalt.\nSå folder man de to spidser i siderne op til hjørnet i toppen. ^\nDerefter folder man de to flapper på midten. Således at kanterne, der før var i midten, kommer til at ligge lige oven på yderkanten, i hver sin side. v\nNu folder man flapperne ud igen, åbner dem og presser dem forsigtigt flade, så de danner en “drage” form. ^\nOg så folder man hjørnerne ned, så de ikke stikker ud over. v\nDerefter folder man flapperne sammen, der hvor de allerede har en fold, og så er man færdig med første modul. ^\nDet gentages altså 60 gange, hvorefter der skal limes.\nMen først vil jeg lige hurtigt vise en variation, man kan lave, der får udseendet af den færdige blomst til at se lidt mere enkelt ud…\nHvis man folder de to spidser ned på bagsiden, i stedet for på forsiden, får man et kronblad med kun et lille blad i midten, i stedet for tre. ^\nLimningen foregår ved, at man påføre lim på den ene side af et modul, bukker det forsigtigt sammen, så kanterne kommer til at ligge lige uden at lave en fold, og så trykker man det fast, indtil limen selv kan holde det sammen. v\nNår vi har gjort det endnu 60 gange, skal vi til at lime blomster sammen. ^\nMan limer bare inde ved kanten, på et modul og trykker det næste modul fast. Det gentager man hele vejen rundt. Altså med 5 moduler per blomst. v\nDen færdige blomst er egentlig ret fin i sig selv, og kan sagtens bruges, som den er, men til en kusudama bold, skal vi altså lave i alt 12 af disse blomster.\nNår man har lavet de 12 blomster, skal også de limes sammen.\nDet gør man ved at påføre to af bladene, på en blomst, en stribe lim. Limstriberne skal placeres lidt ved side af midten, således at den næste blomst, rammer når den monteres. v\nPå de efterfølgende gør man det samme, men der skal selvfølgelig lim på alle de blade, der kommer til at røre den næste blomst. ^\nJeg monterede snor på min. Det kan undlades, hvis bolden ikke skal kunne hænge, men jeg startede altså med, at lime spidserne, på det bånd jeg valgte, sammen. Så påførte jeg en stribe lim, langs kanten af et blad, og trykkede båndet godt fast. v\nDerefter limede jeg næste blomst fast ovenpå, og forsatte som jeg ellers ville have gjort. ^\nNår sidste blomst skal monteres, skal der selvfølgelig lim hele vejen rundt, og herefter må man rette til, så det helle kommer til at passe. v\nDette er således den færdige Kusudama bold. Vældigt nydeligt, synes jeg. 🙂\nHvis man ser efter, kan man godt se, at jeg har ramt lidt skævt nogen steder, da jeg limede min kusudama bold. Det er ulempen ved, at bruge limpistol, som jeg også nævnte tidligere, men fin er den jo alligevel. 🙂\nTags: Blomster, DIY, Genbrug, Hjemmelavet julepynt, Papir


Karen Coffee - Kragerup Gods\nFlugten fra køkkenchefen\nMysteriet på Kragerup\nTræn din kommunikation\nTeamtræning og -analyse\nVi bygger broer\nVærd at vide om aktivitetsparken\nForside TEST 2022\nKonferencepakker og priser\nAktiv sommer på godset\nGo High ophold\nGodsejerens gourmet ophold\nOvernatning med morgenbuffet\nINFORMATION TIL VORES GÆSTER OM COVID-19\nKragerup for international visitors\nSommer i aktivitetsparken\nTak for din tilmelding – nyhedsbrev\nNyt fra Kragerup Gods\nForfatteren Karen Blixen, f. Karen Christenze Dinesen (1885-1962) hører til familien Dinesen.\n‘Som efterkommer af Karen Blixen synes jeg, det er sjovt, 91 år senere, at sælge hendes kenyansk kaffe i vores reception.\nEn kaffedrøm gik i opfyldelse – Karen Coffee ”kom til verden” på Kragerup Gods i 2021. Vi har glædet og du kan herunder læse hvorfor og dernæst smage denne skønne kenyanske kaffe, da den kan købes i vores receptionsbutik for kr. 50,-\nForfatteren Karen Blixen, f. Karen Christenze Dinesen (1885-1962) hører til familien Dinesen. Hendes farfar Adolf Wilhelm Dinesen blev født på Kragerup Gods og var en yngre bror til arvingen Anders Didrich Dinesen af Kragerup. Derfor kom Karen Blixen på Kragerup i sine unge dage for at besøge sin familie.\nI 1913 drager Karen til Kenya for at blive gift med Bror Blixen som ”gav” hende den baronessetitel hun drømte om. Med hjælp fra familien i Danmark køber Karen Blixen hendes elskede afrikanske farm ved foden af Ngong Hills udenfor Nairobi. Karen Coffee er navnet på Karen Blixen´s kaffefarm, som fra 1916-1931 producerede kaffe. Der var dog store økonomiske udfordringer at kæmpe med i alle årene; forkerte jordforhold, tørke, sygdom samt krig (1. verdenskrig 1914) som betød importforbud af kaffe i England.\nKaren Blixen kæmpede for kaffefarmen og hendes elskede medarbejdere, som var indfødte fra kikuyo stammen, men måtte lukke pga dårlig økonomi i 1931. Karen Blixen var den eneste hvide farmer, der kæmpede for hendes medarbejdere, og sørgede for at de blev overdraget land, hvor de fortsat kunne bo med jord til egen produktion.\nSom efterkommer af Karen Blixen synes 8. og 9. generation, det er sjovt, 91 år senere, at få kenyansk kaffe til Kragerup Gods.\nKenya kaffe produceres i højlandet af små kaffefarmere, som leverer kaffen til kooperativer. Kaffen er en velsmagende Arabica kaffe. Kenya er mange kaffesøstres foretrukne kaffeland, og de bedste bønner herfra er med til at sætte den globale standard. Kaffen dyrkes i god, rød vulkanisk jord og beskæftiger mere end seks millioner mennesker. Kaffen sælges på auktioner i hovedstaden Nairobi.\nRegitze & Birgitte Dinesen\nBesøg Kragerup Gods og oplev naturen og historien. Ring eller skriv en mail, så hjælper jeg dig gerne med at booke din oplevelse.\n+45 58 26 12 50\nDesigned and supported by Digitypes\nVind en middag for 2\nTilmeld dig vores nyhedsbrev og vær med i konkurrencen om en middag for 2 i Restaurant Blixen\nHvad er du interesseret i - sæt kryds i flere Konference Fest Ferie Aktiviteter/events\nGDPR & cookies Accepter privatlivspolitik\nTak :) Du er nu tilmeldt!


Tilmelding og afbestilling - Lægernes Uddannelses Forening\nTilmelding til et kursus sker under de enkelte kursusbeskrivelser via hjemmesiden og du modtager herefter e-mail\nmed bekræftelse samt opkrævning. Pris og betalingsbetingelser fremgår af kursusannoncen. Efter tilmeldingsfristens\nudløb vil du modtage yderligere praktiske oplysninger om kurset.\nKursusafgiften er eksklusiv opkrævning for rejse- og opholdsomkostninger, som opkræves direkte fra rejsebureauet efter\ntilmeldingsfristens udløb. Den annoncerede rejse- og opholdspris er ligeledes eksklusiv ekstra rejseudgifter til/fra den 4\nlufthavn, hvorfra grupperejsen foregår.\nTidspunktet for opkrævning af rejse- og opholdsudgifterne afhænger af de frister, som de enkelte rejsebureauer har sat\nog kan variere meget.\nNår et kursus er fuldtegnet (det vil fremgå på hjemmesidens kursusoversigt), kan du vælge at blive noteret på ventelisten -\ndet er aldrig bindende at blive skrevet på ventelisten.\nAfbestiller du din kursusdeltagelse før tilmeldingsfristens udløb, tilbagebetales det indbetalte beløb med fradrag af et\nekspeditionsgebyr på kr. 600.\nTilmeldingen er bindende efter tilmeldingsfristens udløb og der ydes ikke nogen tilbagebetaling på kursusafgiften.\nDu er selvfølgelig velkommen til at sende en kollega, hvis du bliver forhindret i at deltage.\nVed kurser i udlandet af kursusafgiften tabt ved afbud efter tilmeldingsfristen udløb og du hæfter endvidere ved\nudlandskurser for en del af rejseprisen, typisk 100 %, afhængigt af rejsebureauets regler.\nAfbestillingsforsikring – DK-kurser og udlandskurser\nVed kurser afholdt igennem LUF er der tegnet forsikring for kursusafgiften såfremt kursusdeltagelsen umuliggøres af\nakut sygdom og lignende hos kursisten selv eller i dennes nærmeste familie. Forsikringen er obligatorisk og indeholdt i\nRejse- og opholdsprisen er et anliggende imellem rejsebureauet og kursisten, så der skal tage særskilt stilling til dette,\nhvis det ikke er includeret i egen forsikring eller hvis kursisten ikke selv har tegnet afbestillingsforsikring med rejsebureauet.\nEt kursus kan aflyses på grund af force majeure eller andre udefrakommende omstændigheder, som ligger uden for LUFs\nkontrol. I så tilfælde tilbagebetales den erlagte betaling uden fradrag. Derudover tilkommer der ikke rejsedeltageren


Bland selv med malerbakke og rulle\n> Bland selv Naturmaling med malerrulle\nBland selv Naturmaling med malerrulle\nMed denne pakke får du alt hvad du har brug for til at blande en egen Naturmaling, og desuden en hæderlig rulle og bakke. Pigmentdelen består af titanhvid, kridt, pibeler, klister (methylcellulose) og den rigtige mængde linolie - af den rette slags(!). Plus spand, rørepind og vejledning. Resultatet er forbavsende tæt på den færdigblandede Naturmaling, men til en væsentlig billigere penge!\nFind en passende pensel til at male kanterne af væggen eller loftet, f.eks. en Mako 30 mm ringpensel, og ev. en radiatorpensel. Mal derpå den store flade, med en rullen. (En god helanstryger vil give et endnu flottere resultat, men er væsentlig dyrere, og koster armkræfter!) Efterstræb en naturlig, ensartet lagtykkelse - hverken for tynde eller for tykke lag.\nRingpensel med 40-60%...\nDenne hjemmeside bruger cookies og andre teknologier, så vi kan forbedre din oplevelse på vores hjemmeside.


En ambitiøs koncert på randen af virkelig vellykkethed. – Amatørsymfonikerne\nEn ambitiøs koncert på randen af virkelig vellykkethed.\nIndledningsstykket til Amatørsymfonikernes koncert i Mørdrup kirke var Matti Borgs nattefantasi “Night Song” over en simpel nordisk klingende melodi i stadig nye, men dæmpede belysninger. Et smukt værk, uden bekymring om stil og forbilleder. Men fremførelsen kan først blive fuldstændig smuk, hvis nogle for højt intonerede trompetreplikker kommer ind på plads, for så vil det hele klinge.\nDagens solistkoncert var Elgars cellokoncert. Cellisten Julie Tandrup Kock viste straks fra første ansats, at hendes spil har formatet til de store solistopgaver. Tonedannelsen er mægtig, spillet myndigt og sikkert med en ufejlbarlig intonation, og sansen for sammenhæng overbeviser fuldstændigt. Når en frase lander, er det ikke lige før eller lige efter, men NU. Allerede oplægget til første orkestertutti var en gestus af triumf. Hermed er det selvfølgelig på forhånd sagt, at kun et førsteklasses professionelt orkester ville kunne give et akkompagnement på solistens niveau. Men det er både godt og rigtigt, at et dygtigt amatørorkester har mod til at gøre det umulige og derefter gør det næsten udmærket. Det flytter grænserne for det mulige.\nEn stor del af æren tilkommer dirigenten Erik Jakobsson, hvis førelse af de dristige tempoudsving ikke overlod noget til tilfældet. Den omhyggelige forberedelse, man dermed mærker, har været forudsætningen for en opførelse, hvor intet gik galt; afstanden til en helt udmærket opførelse lå i, at man undertiden mærkede anstrengelsen, den lille anspændte ufrihed, og i de i øvrigt velklingende horn nervøsiteten. For replikkerne er korte og flytter sig hurtigt hen over grupperne.\nDagens symfoni var Brahms’ fjerde. Den rolige førstesats blev spillet endda særlig roligt og heldigvis uden de skævvridende ritardandi, vi for ikke længe siden hørte ved en torsdagskoncert. Denne førstesats’ slutning, hvor tætføringen af temaet lyder som problemer, der tårner sig op, havde storslået tragisk udtryk, og det gjaldt også finalesatsens afsluttende hurtigløb hen mod det uundgåelige – igen uden utidigt ritardando! Fremførelsen af den langsomme sats imponerede ved den smuktklingende realisering af den meget ambitiøse sidste variation, der er ottestemmig. Scherzoen blev spillet karakterfuldt råt – rart at se orkestret helt uden ængstelse, og sikkert i god overensstemmelse med Brahms’ hensigt. Og selvom orkestret skal have en lille anmærkning for et par koncentrationssvigt i finalen, stod den store passacaglia som en flot klingende helhed.\nAf admin| 2017-04-26T10:11:01+02:00\t26/04/2017|


NORR - Shopping | AOK\nTøj, bolig-interiør, coffee table-books og accessories ligger side om side i den store NORR-butik i Pilestræde.\nDen store livsstilsbutik i Pilestræde åbnede i 2009 og fører lækre mærker som Six Ames, Sneaky Fox, Dr. Denim, S'NOB de Noblesse, St-Martins og SUIT.\nTøjstilen spreder sig fra minimalistisk og klassisk til spraglende og finurlig afhængig af, hvilket brand du går på opdagelse i.\nDer er tøj for både mænd og kvinder, men også skønhedsprodukter som lotion, parfume, spøjse coffee table-bøger, bolig-interiør og et stort udvalg af accessories som tasker, smykker og tørklæder.\nAt butikken mere er en livsstilsbutik end klassisk tøjbutik, kommer til udtryk lige så snart, du træder ind ad døren. Du bliver nemlig mødt af højt lounge-musik, og en fredag eftermiddag eller aften kan du støde ind i et fashion-event i butikken, der indimellem har besøg af en dj.\nJuicebaren Frankly Market befinder sig for enden af butikken, så hvis du er helt bombet efter en intens shoppetur, kan du dejse om i en af sofaerne med en juice og en salat.


The Impossible - Filmmagasinet Ekko\nDu er her: Anmeldelser | Biografanmeldelse | The Impossible\n23. jan. 2013 | 20:01\nThe Impossible sætter skarpt blik på forholdet mellem en mor og søn, da katastrofen rammer – og Naomi Watts er fabelagtig, mener Ekkos anmelder Morten Piil.\nTsunami-scenen i Børnehjemmet-instruktørs nye, både intense og følsomme film bringer mindelser om landgangen i Saving Private Ryan.\nEn fortekst insisterer på, at The Impossible er en true story, og vi ved derfor, at i hvert fald én af de voksne hovedpersoner – ofre for tsunamien i Thailand i 2004 – vil overleve. For hvem skulle ellers fortælle historien?\nDet vidner om filmens styrke, at den ret hurtigt overvinder en naturlig skepsis over for true story-konceptet og samtidig underminerer det moment af forudsigelighed, det her uundgåeligt fører med sig.\nKatastrofefilmgenren får en ny dimension som en kombination af magtfuld ragnarokvision og humanistisk drama. Vi er i hænderne på en mesterfortæller af Spielberg-lignende tilsnit, der aldrig sparer os, når det gælder pinefulde detaljer, men som midt i rædslerne finder en paradoksal medmenneskelighed, lysende som en stråle af håb gennem mareridtet. Lige så suverænt spanske J.A. Bayona skaber rammerne for tsunami-mareridtet, lige så følsomt dramatiserer han dets indre psykologiske rystelser.\nKun i ganske få, korte scener mod slutningen kammer det følelsesfulde over i sentimentalitet. Fornemmelsen af ægthed kan hænge sammen med, at der er tale om en intimt observeret europæisk historie, som bygger på de spanske filmskaberes nære kontakt med den familie, der konsekvent holdes i centrum af handlingen. Familien er gjort engelsk, men var i virkeligheden spansk, og filmen bygger på moderen Maria Belons historie, således som hun har fortalt den til manuskriptforfatteren Sergio G. Sánchez.\nEn blodig ironi gennemsyrer starten, hvor familien smådiskuterer sikkerhed i flyet på vej til Thailand. Er den forladte boligs alarmsystem blevet tilsluttet? Og nu skal sikkerhedsbælterne jo også være ordentlig fastspændt ved landingen. Ironien fortsætter ved ankomsten. Får man den aftalte havudsigt? Ja, heldigvis!\nModeren Maria (en fabelagtig Naomi Watts) får vi at se som den, der beskytter den mest skrøbelige af familiens tre små sønner. Men da katastrofen bølger frem i en mesterligt orkestreret scene (forudbestemt til at blive klassisk, tror jeg), er det den ældste, mere robuste søn Lucas, der må hjælpe den sårede mor gennem de havmasser, som fuldstændig raserer feriestedet.\nÆgtemanden Henry (Ewan McGregor) og de to mindre børn er forsvundne. Det totale kaos, den stigende panik og truende dødsfare indfanges i disse scener mellem mor og søn med meget af den samme påtrængende fysiske og emotionelle intimitet som i den berømte landgang i starten af Spielbergs Saving Private Ryan. Hollywood har som oftest monopol på så teknisk krævende, vildt virtuose scener. Her styres de mesterligt af en spansk instruktør i en primært spansk produktion.\nHvortil kommer, at det mor-søn-tema, som Bayona allerede gennemspillede så intenst i sin poetisk ladede, meget roste debutfilm Børnehjemmet, også denne gang trænger igennem med stor menneskelig resonans. Sønnen Lucas skal på få sekunder vokse op til moden ansvarlighed, mens moderen lige så pludseligt må erkende sin hjælpeløshed. Hvordan skal de finde balancen?\nChok-virkningen forstørres af Bayonas evne til at fokusere skarpt på forholdet mellem mor og søn. For mig kulminerer mareridtet, da Lucas på hospitalet pludselig for første gang står helt alene uden at ane noget om moderens skæbne. Han får en identifikationsetikette påklistret, og koncentrationslejr-associationen melder sig. Disse scener rummer intet i ydre forstand voldsomt, men de lodder en dyb sjælelig uhygge.\nSelv om Ewan McGregor ligesom Naomi Watts indlever sig totalt, har faderens og de to andre børns historier ikke helt den samme overvældende virkning. Er der hjælp at hente blandt de lige så hårdt ramte ofre? Ja, empatien findes selv i hjertet af ragnarok, så pointen bliver humanistisk. Midt i kampen for fysisk overlevelse findes også en sjælelig redning. Familiens – og tilskuerens! – prøvelser har ikke været forgæves.\nTrailer til The Impossible\newan mcgregor, j.a. bayona, naomi watts, thailand, the impossible, tsunami


Soja giver ikke kræft - Den Plantebaserede Sygeplejerske\nSoja giver ikke kræft\nBrystkræft / Kræft / Prostatakræft / Soja / Syvende Dags Adventisterne\n(Tryk på den fede skrift for referencer)\nJeg får ofte spørgsmålet til mine foredrag:\n“Er det ikke farligt at spise soja? Det er da kræftfremkaldende?”\nNej. Soja fremkalder ikke kræft. Det er en myte, som det amerikanske institut for kræftforskning (AICR) nu prøver at aflive med en ny udmelding i februar 2019. Myten stammer fra misforståelsen af forskellen mellem planteøstrogener og naturligt østrogen, som menneskekroppen selv producere eller vi får fra kød, æg eller mejeriprodukter. Man er bange for at få for meget østrogen, da det kan øge risikoen for brystkræft ved at stimulere kræftcellernes vækst.\nPlanteøstrogen og østrogen har samme kemiske opbygning og ligner hinanden i struktur. Samtidig har Muse- og rotteforsøg vist, at planteøstrogenerne kan ophobe sig i kroppen, hvilket potentielt set kan øge risikoen for kræft. Det har skabt en vis frygt for sojabaserede fødevarer. Også blandt sundhedsprofessionelle. Én af mine familiemedlemmer har fået konstateret brystkræft og hendes kræftlæge frarådede hende at spise soja på grund af planteøstrogener. Derimod blev hun opfordret til at spise meget ost og æg, fordi hun ikke skulle tabe sig. Hun skulle dermed spise fødevarer med et naturligt indhold af østrogen i stedet for. Denne anbefaling er desværre ikke støttet af forskningen.\nHeldigvis viser det sig, at vi er mennesker og ikke rotter eller mus. Menneskestudier viser derimod, at planteøstrogener hverken fremmer brystkræft eller prostatakræft, som kan være hormonfølsomme kræfttyper.\nFaktisk udmelder AICR, at forskningen peger på, at sojabaserede fødevarer kan være gavnlige for at undgå kræft, men også sikre en bedre overlevelse, hvis man allerede har fået en kræftdiagnose af enten bryst- eller prostatakræft.\nLad mig vise dig den forskning, som danner grundlaget for AICR’s positive udmelding om soja.\nSojaspisere har lavere kræftrisiko\nBlandt de amerikanske Syvende Dags Adventister ser det ud til, at både de veganske mænd og kvinder har den laveste risiko for at udvikle prostata- og brystkræft sammenlignet med de altspisende adventister. Samtidig spiser de også de største mængder af sojabaserede fødevarer. I gennemsnit får de 200 gram om dagen af sojabønner, sojadrik, tofu eller tempeh. De altspisende får omkring 80 gram om dagen.\nSamme mønster ses for kvinder i Asien, hvor man har 4 til 7 gange færre tilfælde af brystkræft sammenlignet med kvinder i Nordamerika. Man ved, at denne beskyttelse mod brystkræft ikke skyldes genetik på grund af migrationsstudier. Når asiatiske kvinder har boet i Nordamerika i mere end 10 år, stiger deres risiko for brystkræft med 80 procent!\nKan det skyldes, at man i Asien spiser større mængder af soja? Ja muligvis og særligt, hvis man spiser fra barndommen af. Det kan beskytte mod brystkræft med op mod 60 procent, hvis man spiser soja fra teenageårene. Forsøgspersonernes opvækstsland havde derimod ingen betydning. Sojaspisere ser altså ud til at have en lavere risiko for at udvikle bryst- og prostatakræft, selvom deres indtag af planteøstrogener er højt.\nProstatakræft og soja\nProstatakræft kan blive stimuleret af kønshormoner cirkulerende i blodet, men planteøstrogener ser ud til at have en anden effekt. Det kan få nogen typer af prostatakræftceller til at begå selvmord og derved bremse udviklingen. Denne effekt ses kun hos hele sojafødevarer. Ikke kosttilskud med isolerede planteøstrogener. Man har brug for hele fødevaren. Flere kliniske studier har vist, at kapsler med isolerede planteøstrogener ikke har en effekt på prostatakræft. Hvad sker der så, hvis man ser på dem, der spiser hele sojabaserede fødevarer?\nI blandt Syvende Dags Adventisterne i Nordamerika havde mænd, der byttede mælk ud med sojadrik, 70 procent lavere risiko for at udvikle prostatakræft. Faktisk ser sojadrik ud til at kunne bremse kræftvæksten hos nogen mænd med tilbagevendende prostatakræft. En gruppe mænd med tilbagevendende prostatakræft skulle drikke 3 glas sojadrik om dagen og for nogle af mændene viste det positive resultater. Det samme fandt et andet studie, hvor mændene enten skulle spise brød med eller uden soja fire gange om dagen. Ved at spise sojabrødet reducerede mændende markører for prostatakræft i blodet med 12,7 procent. Til sammenligning steg disse markører med 40 procent for mændende, der spiste brødet uden soja.\nFor at slå en krølle på mænd og risikoen for prostatakræft ved at spise soja, så blev der i 2009 lavet en stor analyse af forskellige studier af sammenlagt mere end 87.000 mænd. Her fandt forskerne, at de mest sojaspisende mænd havde 31 procent lavere risiko for prostatakræft. Myten om, at soja kan forårsage prostatakræft blev skudt i sænk. Men hvad med brystkræft og soja?\nBrystkræft og soja\nSoja ser ud til at reducere risikoen for brystkræft. Der har været små studier fra Kina med få hundrede kvinder, som viste at et højere indtag af sojabaserede fødevare reducerede brystkræft med 36 og 75 procent. Desværre kan disse studier ikke give et klart svar på, om soja kan beskytte imod brystkræft. Der skal større studier til.\nHeldigvis udkom der tre studier, med sammenlagt næsten 20.000 forsøgspersoner fra Asien og Nordamerika i 2009, 2011 og 2013. Her fandt forskerne, at risikoen for at udvikle brystkræft var mindre hos kvinder, der spiste mest soja. Samtidig havde de også en markant bedre overlevelse og reduceret risiko for at udvikle brystkræft igen, efter at være blevet erklæret rask.\nFor kvinder, der var i anti-hormonbehandling for brystkræft, havde de helt op til 60 procent reduceret risiko for, at deres brystkræft blussede op igen. Planteøstrogenerne så ikke ud til at gå ind og påvirke kræftbehandlingen.\nGener, brystkræft og soja\nOmkring 5 til 10 procent af brystkræfttilfælde skyldes mutationer i forskellige gener. Den væsentligste mutation er i BRCA-generne. Disse gener fungerer som en kræftbremse og kan hindre kræftceller i at vokse. Mutationer i generne kan øge risikoen for brystkræft, da generne derved er inaktive og ikke virker. Kvinder, med mutation i BRCA-generne, har 97 procent øget risiko for at udvikle brystkræft ved at spise meget kød. Derimod har de 61 procent lavere risiko, hvis de spiser meget soja. Selvom kvinder er genetisk disponeret for brystkræft, så kan soja have en positiv effekt. I laboratorieforsøg har forskerne fundet ud af, at planteøstrogener fra soja kan tænde for BRCA-generne, så de kan bremse brystkræftceller i at vokse. Dette viser, at livsstil kan ændre genernes udtryk og derfor muligvis betyder mere, end de gener man har.\nMed disse studier ses der ingen grund til at advare kvinder med brystkræft mod sojabaserede fødevarer. Måske bør vi nærmere opfordre kvinder med brystkræft til at indlemme planteøstrogener i sin kost?\nPlanteøstrogener hæmmer kræft\nPlanteøstrogener virker anderledes end naturlig østrogen dannet i menneskekroppen eller fra et indtag af kød, mejeriprodukter eller æg. I stedet for at stimulere kræftcellers vækst, så hæmmer de væksten. Nu ved vi, at planteøstrogenerne kan dette ved både at blokere naturligt østrogen og ved at ændre generne i kræftcellerne.\nAlle celler har receptorer på deres cellevæg, der fungerer som cellens sanser. Når vi spiser, optager vi forskellige næringsstoffer og disse kan påvirke miljøet omkring kroppens celler. Nogen kan binde sig til specifikke receptorer, der overleverer en besked til cellen. På brystkræftceller sidder der to forskellige receptorer, som enten virker stimulerende eller hæmmende på brystkræftceller. Alfa-receptorer stimulerer og beta-receptorer hæmmer væksten. Årsagen til, at sojaprodukter ser ud til at kunne reducere risikoen for kræft, er fordi det binder sig til beta-receptorerne. De giver altså brystkræftcellerne et signal om ikke at vokse. Illustration neden for viser, hvorfor soja kan være gavnligt for kvinder med brystkræft. De skaber et kræfthæmmende signal i cellerne gennem stimulering af beta-receptorerne.\nHvis du er nået hele vejen frem til konklusionen, så er du, ligesom det amerikanske institut for kræftforskning, ikke længere i tvivl. Soja giver ikke kræft. Det giver derimod en nedsat risiko for prostata- og brystkræft samt en bedre overlevelse efter en kræftdiagnose. Årsagen er, at planteøstrogenerne i soja kan bremse den kræftstimulerende virkning af naturligt østrogen. Samtidig kan de hæmme væksten af kræftceller, hvilket muligvis sker ved, at de slukker eller tænder for gener, der er involveret i udviklingen af kræft.\nMit svar til mine foredrag og dette blogindlæg er: “Spis soja. Det er sundt.”


Temmelig mange butikker på nettet frembyder i vore dage mange forskellige leveringsmidler. Det mest almindelige er nu til dags at få leveret til en pakkeshop, fordi du på den måde nemt kan hente dine nye produkter på et selvvalgt tidspunkt. Fragtmetoden er nemlig i høj grad ukompliceret, og ofte ligeledes den mest letkøbte slags levering ved køb af .\nDu kunne endvidere vælge at bestille ordren til levering til din lejlighed eller hus eller til hvor du arbejder. Muligheden viser sig somme tider et hak mindre prisbillig, men endda super overkommelig. Den mest letkøbte leveringsmetode er unægtelig at hente produkterne selv, men den løsning stiller krav om at du opholder dig i nærheden af online forretningens tilholdssted.\nFragtperioden på kan i nogle tilfælde være ret så essentiel hvis vi står og skal bruge varerne nu og her, så herved er det naturligvis klogt at du kontrollerer den estimerede leveringsdato for det vedkommende produkt.\nAdskillige online forretninger stiller udsigt til levering på næste hverdag på en række af deres produkter, eksempelvis , men som imidlertid beroer på at ordren laves tidligere end et konkret tidspunkt, så de har udsigt til at kunne nå at få ordren sendt afsted inden de lageransatte holder fyraften.\nVisse internet outlets frembyder levering uden beregning, men i mange tilfælde forudsætter det at du aftager for en fastsat pris. Derudover skulle man overveje den billigste type af levering, hvilket oftest – uden hensyn til om du befinder sig nær Aarhus, Kalundborg eller Assens – vil være at få dem til at levere bestillingen til et afhentningssted.\nDet er efterhånden virkelig enkelt for almindelige dødelige at søge information om priser hos forskellige e-forhandlere, og derfor har de fleste online webshops ikke kunne slippe for at sænke priserne på mange af deres produkter – til piger og drenge, samt til mænd og kvinder – drastisk, og endda nogle gange sikre fragt uden omkostninger.\nTil gengæld kan det imidlertid være lønsomt at kontrollere indtil flere internet handler efter rabat på forud for at du gennemfører din handel, sådan at man er tryg ved at opnå den prisbilligste pris.\nMan bør bare være så påpasselig, at hvis en webbutik markedsfører en vare for en udsalgspris der er besynderligt fremragende, så bør det for det meste være et karakteristika der viser en svindel online forretning. Shopping med kort er i hvert fald omsluttet af en lovbestemmelse, der dækker os imod falske forhandlere på nettet.\nVi tilråder generelt shopping med kort eller mobilbetaling. Som en alternativ mulighed kunne du anvende en afdragsordning som eksempelvis ViaBill, hvis du gerne vil afdrage pengene senere.\nFør nogen handler hos en online webshop kunne man når alt kommer til alt studere butikkens forretningsvilkår, men det er for det meste ikke særlig morsomt.\nEt andet forslag er at granske hvorvidt netbutikken er verificeret af e-mærket, som er en påvisning af at online forretningen opfylder de danske retningslinjer, og at online virksomheden jævnligt efterses af fagfolk som forstår de gældende love. Det er en rigtig god genvej til assistance, ifald du skulle få dilemmaer som følge af din bestilling.\nLigeledes slår vi et slag for at køberen er sat ind i de primære vedtægter der er gældende for transaktionen, eksempelvis hvilken returrettighed webshoppen tilsikrer. I den relation er det tilmed relevant, at man stadig gemmer ens kvitteringsmail, så man en anden gang vil kunne vidne om ordren af , hvad end du er på shopping til en dreng eller pige.\nTrustpilot yder egentlig gode løsninger til at se nærmere på en stor portion forhenværende køberes vurderinger og på grund af dette foreslåes det, at du ser nærmere på internet butikkens omtaler af inden du køber.\nFacebook byder på ligeledes i højeste grad strålende genveje til at få indtryk af online shoppens popularitet. Derudover ser vi mange e-shops som giver folk mulighed for at meddele en bedømmelse af ordreforløbet, hvilket lige så vel må udnyttes til at vurdere tilfredsheden hos kunderne.\nVores hjemmeside finansieres af annonceindtægter. Vi arbejder tæt sammen med utallige e-shops hvori vi annoncerer firmaernes tilbud, og høster betaling om en af vores besøgende laver en bestilling.\nVejledning angående tilbud og outlets på nettet opdateres løbende, men vi ønsker ikke at blive stillet ansvarlig for reguleringer der er implementeret siden vi sidste gang opdaterede hjemmesidens oplysninger.